Madiba se storie... uiteindelik in Afrikaans - Afrikaans.com
KykNET se minireeks, Madiba – 'n uitsonderlike roeping, het op 28 Julie begin en word Sondae om 20:00 op DStv-kanaal 144 uitgesaai.
In dié reeks wat uit ses episodes bestaan, deel Zelda la Grange brokkies van sy lewe waarvan min mense weet. Zelda was 19 jaar lank Madiba se persoonlike assistent en sy was tot sy dood vyf jaar gelede aan sy sy.
Zelda la Grange se pad saam met Madiba
Toe sy op die ouderdom van 23 vir die eerste keer in die Uniegebou in Pretoria oudpresident Nelson Mandela se hand geskud het, het sy nie werklik besef wat op haar wag nie.
Nooit sou Zelda la Grange kon dink dat daardie dag die begin sou wees van 'n besonderse verhouding tussen haar en dié wêreldikoon nie.
Vandag, vyf jaar na sy dood, het Madiba se "Darling", soos sy bekendgestaan het onder sy familielede, uiteindelik die voorreg om sy storie te vertel… in Afrikaans. Madiba: 'n Uitsonderlike roeping is Sondae-aande om 20:00 op die kassie te sien op kykNET (DStv-kanaal 144).
Zelda, saam met Carien Loubser, wat die regie behartig het, en Karen Zoid wat verantwoordelik was vir die musiek, slaag daarin om met hierdie ses-episode dokumentêr, 'n besonderse deel van Madiba se lewe vas te vang.
La Grange, wat vir 19 jaar 'n pad saam met Madiba gestap het as sy persoonlike assistent, neem die kyker op 'n reis na die gewese president se jongdae en die ongerepte landskappe wat sy grootwordjare gekenmerk het. Deur die loop van die dokumentêr besoek sy plekke en mense wat 'n impak op sy lewe gehad het en hom gevorm het as die wêreldleier wat hy later sou word.
Volgens Zelda is hierdie die eerste keer wat daar op grootskaal iets in Afrikaans oor Madiba se lewe gedoen word. Sy sê dit is vir haar belangrik om haar eerstehandse ervarings neer te pen in haar eie taal om te verseker dat 'n belangrike deel van die geskiedenis behoue bly.
Tydens die bekendstellingsfunksie van die dokumentêr op 23 Julie by die Nelson Mandela Foundation in Johannesburg, het Zelda talle staaltjies oor Madiba gedeel, onder andere sy passie vir die Afrikaanse taal en sy liefde vir CJ Langenhoven.
"Hy het altyd gesê die Afrikaanse taal is die enigste taal waarin jy jouself so goed kan uitdruk. Hy het die taal goed gepraat en elke dag Afrikaanse koerante gelees," sê sy.